En stor tittel: 24 pt, fet; 48 pt over, 8 pt under

En rask ingress hjelper folk å finne ut om de må lese videre. Her i 18 pt, kursiv. Ingen ekstra avstand oppover, 18 pt under.

Design av dokumenter handler ikke bare om brukervennlighet, men om universell utforming.

Dette er imidlertid ikke en fasit, bare et forslag og noen eksempler som vil gi bedre lesbarhet. Tilpass etter ønske.

Papir-størrelsen på dette dokumentet er 10,8 x 19,2 cm. Det virker kanskje tilfeldig, men er ikke det.

Det er omtrent halvparten så bredt som et A4-ark, og forholdet mellom bredde og høyde er 9:16 – det samme som formatet på mange telefonskjermer.

Merk at alle de andre størrelsene i dette dokumentet er basert på papirstørrelsen. Endrer du papirstørrelsen, må du justere de andre størrelsene også.

Margene er satt til 7,5 mm på begge sider og nederst. I toppen er margen 25 mm.

Små marger gjør at plassen på skjermen benyttes mer effektivt.

Tekstens størrelse

For avsnittene har jeg brukt 14 pt skrift, med 7 pt mellomrom ned til neste avsnitt, 0 pt opp, og 1,3 i linjeavstand.

Fonten heter Raleway, er gratis tilgjengelig fra Google Fonts, og er lett å lese på skjerm.

Du finner Raleway her

Merk at jeg bruker knapper i stedet for vanlige tekstlenker. Knapper er mye lettere å treffe med en finger på en telefonskjerm.

Bruk av mellomtitler

Mellomtitler bryter opp teksten visuelt og bidrar til logisk inndeling av innholdet.

Her er det er 20 pt mellomrom fra mellomtitlene opp til avsnittet over, men ingen ekstra avstand nedover.

Slikt virker kanskje som pirk, men litt «luft» i oppsettet gjør underverker for lesbarheten.

Noen ord om fonter

Mellomtittelen er i en annen skrifttype: Playfair Display, 42 pt, *kursivert*. Det er samme font som er brukt i ingressen.

Den er også gratis tilgjengelig fra Google.

Du finner Playfair Display her

Du behøver ikke bruke disse fontene. Bruk de skrifttypene du foretrekker, men tenk lesbarhet.

Mange «fine» fonter er ment å brukes i svært små mengder, som i overskrifter på store plakater – ikke i små størrelser, store mengder, eller i brev.


Avsnitt og spalter

Flere, korte avsnitt, og litt luft mellom avsnittene, gjør teksten lettere å lese. Det holder med 1-2 setninger i hvert avsnitt.

Fet eller halvfet skrift som uthever viktige stikkord, gjør teksten lett å navigere visuelt. Bruk av farger kan også være effektivt.

Merk også at det kun er én spalte tekst i dette dokumentet.

Skjermen på en telefon egner seg dårlig for tekst over flere spalter/kolonner, eller tekstbokser som «flyter» i designen.

Bilder, tabeller og slikt

Bilder er bra, men gi dem gjerne full bredde, og sørg for at teksten bryter over og under, ikke flyter rundt bildet.

Enkle tabeller kan fungere godt på en telefonskjerm, men unngå å ha for mange kolonner i vanlige tekstdokumenter.

| Frukt | Farge | Smak |
| --- | --- | --- |
| Appelsin | Oransje | Søt / Syrlig |
| Banan | Gul | Søt |
| Eple | Rød / Grønn / Gul | Søt / Syrlig |

Unngå dessuten tabeller med mye tekst i hver celle. Det blir raskt vanskelig å lese når tekst i en celle bryter over flere linjer.

Hvis tabellen blir for vanskelig å lese eller navigere, vurder å presentere informasjonen på en annen måte, som i en liste:

AppelsinFarge: Oransje  
Smak: Søt/Syrlig

Banan  
Farge: Gul  
Smak: Søt

Eple  
Farge: Rød / Grønn / Gul  
Smak: Søt / Syrlig

Sidetall?

I et dokument som skal leses på skjerm kan det virke unødvendig å ha med sidetall. Det er jo liten fare for at sider blir borte,

Jeg har det likevel med, av to grunner:

1. Det gir et signal om hvor langt dokumentet er, og hvor langt man er kommet.
2. Formatteringen skaper en del luft nederst på flere sider. Sidetallet kommuniserer raskt om man er ved bunnen eller ikke.

Jeg har imidlertid gjort pagineringen 9 pt og lys grå, for at den skal være mindre synlig.

Andre typer dokumenter

Vi har i mange år designet versjoner av nettsteder for bruk på mobil. Mange designer nettsteder«mobile first», og lager versjon for større skjermer først etter at design for håndholdte skjermer er ferdig, for de vet at mobilen ofte er førstevalget.

Det er kanskje på tide å begynne å tilpasse også andre typer dokumenter.

Dette er som sagt bare et forslag på formattering av tekstdokumenter. Vi bør imidertid tenke i samme baner for brosjyrer, presentasjoner vi skal sende fra oss, skjemaer, m.m.

Hva tenker du?

Dette er som sagt ikke en fasit, men jeg håper det kan komme til nytte.

Men om jeg har gjort noe feil, eller du har innspill til forbedringer, ikke nøl med å si fra. Send meg en mail på [christian@skriftlig.no](mailto:christian@skriftlig.no?subject=PDF%20for%20mobil). Jeg hører gjerne fra deg.